Eagrán sealadach
BREITHIÚNAS NA CÚIRTE (an Seachtú Dlísheomra)
23 Aibreán 2026 (*)
(Tarchur chun réamhrialú – Treoir 86/653/CEE – Airteagal 15(2) – Airteagal 19 – Gníomhairí tráchtála féinfhostaithe – Tréimhse fógra – Dáta éaga an chonartha gníomhaireachta tráchtála)
I gCás C‑204/25,
IARRAIDH ar réamhrialú faoi Airteagal 267 CFAE, ón Hof van Cassatie (an Chúirt um Achomharc Deiridh, an Bheilg), trí bhreith an 28 Feabhra 2025, a fuarthas ag an gCúirt an 17 Márta 2025, sna himeachtaí
Kempen Advies Beerse BV,
Compagnie LLC BV,
FP Verzekeringen BV,
OL
v
Bank Nagelmackers NV,
tugann AN CHÚIRT (an Seachtú Dlísheomra),
agus í comhdhéanta mar seo a leanas: F. Schalin, Uachtarán Dlísheomra, K. Jürimäe (Rapóirtéir), Uachtarán an Deichiú Dlísheomra, agus M. Gavalec, Breitheamh,
Abhcóide Ginearálta: M. Szpunar,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–        Kempen Advies Beerse BV, Compagnie LLC BV, FP Verzekeringen BV agus OL, ag P. Wouters, advocaat,
–        Bank Nagelmackers NV, ag S. Deckers agus D. Mertens, advocaten,
–        Rialtas na Gearmáine, ag J. Möller, M. Hellmann, R. Kanitz agus A. Sahner, i gcáil Gníomhairí,
–        an Coimisiún Eorpach, ag P.-J. Loewenthal, M. Mataija agus G. Meeßen, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1        Baineann an iarraidh ar réamhrialú le léiriú ar Airteagal 15(2) agus Airteagal 19 de Threoir 86/653/CEE ón gComhairle an 18 Nollaig 1986 maidir le comhordú dhlíthe na mBallstát a bhaineann le gníomhairí tráchtála féinfhostaithe (IO 1986 L 382, lch. 17).
2        Rinneadh an iarraidh seo in imeachtaí idir Kempen Advies Beerse BV, Compagnie LLC BV, FP Verzekeringen BV (‘na cuideachtaí iarrthacha sna príomhimeachtaí’) agus OL agus Bank Nagelmackers NV maidir le bailíocht comhaontaithe a tugadh i gcrích idir na páirtithe sin tar éis do Bank Nagelmackers deireadh a chur le trí chonradh gníomhaireachta tráchtála a thug sé i gcrích leis na cuideachtaí iarrthacha sna príomhimeachtaí.
An dlí lena mbaineann
Dlí an Aontais Eorpaigh
3        Luaitear an méid seo a leanas sa dara agus sa tríú haithris a ghabhann le Treoir 86/653:
‘De bhrí go ndéanann na difríochtaí idir dlíthe náisiúnta a bhaineann le hionadaíocht tráchtála difear suntasach do na coinníollacha iomaíochta agus do sheoladh na gníomhaíochta sin laistigh den Chomhphobal agus go ndéanann siad dochar don chosaint atá ar fáil do ghníomhairí tráchtála vis-à-vis a bpríomhghníomhairí agus do shlándáil idirbheart tráchtála araon; thairis sin, cuireann na difríochtaí sin bac suntasach ar thabhairt i gcrích agus ar oibriú conarthaí ionadaíochta tráchtála i gcás go bhfuil príomhghníomhaire agus gníomhaire tráchtála bunaithe i mBallstáit éagsúla;
De bhrí gur cheart trádáil earraí idir na Ballstáit a dhéanamh faoi choinníollacha atá cosúil le coinníollacha margaidh aonair, agus gur gá, chuige sin, córais dlí na mBallstát a chomhfhogasú a mhéid is gá d’fheidhmiú cuí an chómhargaidh; de bhrí, i ndáil leis sin, nach mbaintear na neamhréireachtaí dá dtagraítear thuas leis na rialacha a bhaineann le heasaontacht dlíthe, maidir le hionadaíocht tráchtála, ná nach mbainfí iad fiú dá ndéanfaí aonfhoirmeach iad, agus dá réir sin go bhfuil gá leis an gcomhchuibhiú atá beartaithe d’ainneoin na rialacha sin a bheith ann.’
[Aistriúchán neamhoifigiúil]
4        Foráiltear an méid seo a leanas in Airteagal 1 den Treoir sin:
‘1.      Beidh feidhm ag na bearta comhchuibhithe a fhorordaítear leis an Treoir seo maidir le forálacha reachtaíochta, rialúcháin agus riaracháin na mBallstát lena rialaítear an caidreamh idir gníomhairí tráchtála agus a bpríomhghníomhairí.
2.      Chun críocha na Treorach seo, ciallaíonn “gníomhaire tráchtála” idirghabhálaí féinfhostaithe a bhfuil údarás leanúnach aige díol nó ceannach earraí a chaibidil thar ceann duine eile, dá ngairtear an “príomhghníomhaire” anseo feasta, nó na hidirbhearta sin a chaibidil agus a chríochnú thar ceann agus in ainm an phríomhghníomhaire sin.
[...]’
[Aistriúchán neamhoifigiúil]
5        Is mar a leanas atá an fhoclaíocht in Airteagal 15(1) agus (2) den Treoir sin:
‘1.      I gcás go dtabharfar conradh gníomhaireachta i gcrích ar feadh tréimhse éiginnte, féadfaidh ceachtar páirtí é a fhoirceannadh trí fhógra.
2.      Mí amháin a bheidh sa tréimhse fógra don chéad bhliain den chonradh, dhá mhí don dara bliain, agus trí mhí don tríú bliain agus na blianta ina dhiaidh sin. Ní fhéadfaidh na páirtithe teacht ar chomhaontú maidir le tréimhsí fógra níos giorra.’
[Aistriúchán neamhoifigiúil]
6        De réir Airteagal 17 den Treoir sin:
‘1.       Déanfaidh na Ballstáit na bearta is gá chun a áirithiú go slánófar an gníomhaire tráchtála, tar éis fhoirceannadh an chonartha gníomhaireachta, i gcomhréir le mír 2 nó go gcúiteofar é as damáiste i gcomhréir le mír 3.
2.      (a)      Beidh an gníomhaire tráchtála i dteideal slánaíochta más rud é, agus a mhéid is fíor an méid seo a leanas:
–        thug sé custaiméirí nua chuig an bpríomhghníomhaire nó leathnaigh sé an gnó go suntasach le custaiméirí a bhí ann cheana agus baineann an príomhghníomhaire tairbhí suntasacha fós as an ngnó leis na custaiméirí sin
agus
–        tá íocaíocht cúitimh cothrom ag féachaint do na himthosca go léir, go háirithe caillteanas choimisiún an ghníomhaire tráchtála ón ngnó a dhéantar leis na custaiméirí sin. [...]
[...]
[...]’
[Aistriúchán neamhoifigiúil]
7        Liostaítear in Airteagal 18 de Threoir 86/653 na cásanna nach bhfuil an tslánaíocht nó an cúiteamh dá dtagraítear in Airteagal 17 den Treoir sin iníoctha, inter alia, i gcás fhoirceannadh an chonartha gníomhaireachta is inchurtha i leith mainneachtain ag an ngníomhaire tráchtála nó, de réir comhaontú leis an bpríomhghníomhaire, i gcás go sannann an gníomhaire sin na cearta agus na hoibleagáidí atá aige faoin gconradh sin do thríú páirtí.
8        Foráiltear le hAirteagal 19 den Treoir sin ‘nach bhféadfaidh na páirtithe maolú ar fhorálacha Airteagail 17 agus 18 chun aimhleasa an ghníomhaire tráchtála sula rachaidh an conradh in éag.’
[Aistriúchán neamhoifigiúil]
Dlí na Beilge
9        Cuireadh na forálacha a bhaineann le conarthaí gníomhaireachtaí tráchtála isteach in wetboek van economisch recht (Cód an Dlí Eacnamaíoch) le hAirteagal 3 de Dhlí an 2 Aibreán 2014 lena gcuirtear Leabhar X ‘Contrats d’agence commerciale, contrats de coopération commerciale et concessions de vente’ (Conarthaí gníomhaireachtaí tráchtála, conarthaí comhair tráchtála agus lamháltais díolacháin) i gCód an Dlí Eacnamaíoch agus lena gcuirtear na sainmhínithe a bhaineann go sonrach le Leabhar X isteach i Leabhar 1 de Chód an Dlí Eacnamaíoch (Moniteur Belge an 28 Aibreán 2014, lch. 35053).
10      Foráiltear leis an gcéad fhomhír agus leis an dara fomhír d’Airteagal X.16(1) de Chód an Dlí Eacnamaíoch, arna leasú leis an Dlí sin (‘Cód an Dlí Eacnamaíoch’):
‘I gcás go dtabharfar conradh gníomhaireachta tráchtála i gcrích ar feadh tréimhse éiginnte nó ar feadh tréimhse shocraithe agus féidearthacht ann é a fhoirceannadh go luath, féadfaidh ceachtar páirtí é a fhoirceannadh trí fhógra a thabhairt.
Is é mí amháin an tréimhse fógra a bheidh ann le linn na chéad bhliana den chonradh. Tar éis na chéad bhliana, cuirfear mí amháin leis an tréimhse fógra in aghaidh gach bliana breise a thosófar, ar choinníoll nach mbeidh an tréimhse sin níos faide ná 6 mhí agus gan dochar d’fhorálacha an tríú fomhír. Ní fhéadfaidh na páirtithe teacht ar chomhaontú maidir le tréimhsí fógra níos giorra.’
11      De réir na chéad mhíre d’Airteagal X.18 de Chód an Dlí Eacnamaíoch:
‘Tar éis fhoirceannadh an chonartha gníomhaireachta tráchtála, beidh an gníomhaire tráchtála i dteideal slánaíocht dea-thola a fháil i gcás gur thug sé custaiméirí nua chuig an bpríomhghníomhaire nó inar leathnaigh sé a ghnó go suntasach le custaiméirí atá ann cheana, ar choinníoll gur féidir le gníomhaíocht den sórt sin tairbhí substaintiúla a thabhairt don phríomhghníomhaire fós.’
12      Foráiltear don mhéid seo a leanas in Airteagal X.19 den Chód sin:
‘Ar choinníoll go bhfuil an gníomhaire tráchtála i dteideal na slánaíochta dá dtagraítear in Airteagal X.18 agus nach gcumhdaítear le méid na slánaíochta sin iomlán an damáiste a fulaingíodh go hiarbhír, féadfaidh an gníomhaire tráchtála, más féidir leis méid an damáiste líomhnaithe a chruthú, sa bhreis ar an gcúiteamh sin, damáistí a fháil suas go dtí an difríocht idir méid an damáiste a fulaingíodh go hiarbhír agus méid na slánaíochta sin.’
13      Foráiltear le hAirteagal X.21 den Chód sin mar seo a leanas:
‘Ní fhéadfaidh na páirtithe maolú ar fhorálacha Airteagail X.18, X.19 agus X.20 chun dochair don ghníomhaire tráchtála sula rachaidh conradh na gníomhaireachta tráchtála in éag.’
An díospóid sna príomhimeachtaí agus na ceisteanna a tharchuirtear
14      Thug Bank Nagelmackers trí chomhaontú gníomhaireachta tráchtála i gcrích le Kempen Advies Beerse, Compagnie LLC agus FP Verzekeringen an 22 Bealtaine 2003, an 22 Nollaig 2006 agus an 31 Eanáir 2006 faoi seach.
15      Le litir chláraithe an 8 Iúil 2016, chuir Bank Nagelmackers deireadh leis na trí chomhaontú gníomhaireachta sin le tréimhsí fógra éagsúla, ó mhí amháin go 6 mhí, agus, i gcás dhá cheann acu, le slánaíocht in ionad fógra.
16      An 27 Deireadh Fómhair 2016, thug Bank Nagelmackers agus na cuideachtaí iarrthacha sna príomhimeachtaí comhaontú ginearálta i gcrích lena rialaítear slánaíocht in ionad fógra, slánaíocht dea-thola agus slánaíocht bhreise is iníoctha leo mar gheall ar fhoirceannadh na gconarthaí sin (‘an comhaontú ginearálta’).
17      Ina dhiaidh sin, agus é den tuairim gur tugadh an comhaontú ginearálta i gcrích faoi bhrú ó Bank Nagelmackers, thug na cuideachtaí iarrthacha sna príomhimeachtaí agus OL caingean i gcoinne Bank Nagelmackers os comhair Nederlandstalige ondernemingsrechtbank Brussel (Cúirt Cuideachtaí na Bruiséile (ina labhraítear Ollainnis), an Bheilg), ag lorg dearbhú go raibh an comhaontú sin ar neamhní ar bhonn, inter alia, fhorálacha sainordaitheacha Leabhar X de Chód an Dlí Eacnamaíoch.
18      Le breithiúnas an 12 Márta 2020, dhiúltaigh an chúirt sin don chaingean sin ar an bhforas go bhfuair na cuideachtaí iarrthacha sna príomhimeachtaí a saoirse conartha ar ais a luaithe a foirceannadh a gconarthaí gníomhaireachta tráchtála, is é sin le rá, an dáta a tháinig gach gníomhaire tráchtála ar an eolas faoi fhoirceannadh a chonartha, fiú má lean comhlíonadh an chonartha sin ar aghaidh go dtí dul in éag na tréimhse fógra. Dar leis an gcúirt sin, nuair a shocraigh na cuideachtaí sin méid na slánaíochta in ionad fógra, an tslánaíocht dea-thola agus an tslánaíocht bhreise sa chomhaontú ginearálta, d’fhéad siad leas a bhaint as a cearta gan srian.
19      Rinne na cuideachtaí iarrthacha sna príomhimeachtaí agus OL achomharc i gcoinne an bhreithiúnais sin os comhair an hof van beroep te Brussel (Cúirt Achomhairc, an Bhruiséil, an Bheilg), a dhearbhaigh, le breithiúnas an 19 Meitheamh 2023, go raibh an t‑achomharc sin inghlactha ach gan bhunús.
20      Rinne na cuideachtaí iarrthacha sna príomhimeachtaí agus OL achomharc i gcoinne an bhreithiúnais sin os comhair Hof van Cassatie (Cúirt um Achomharc Deiridh, an Bheilg), arb í an chúirt a rinne an tarchur í. Mar thaca lena n‑achomharc, maíonn na cuideachtaí sin agus OL go bhfuil an comhaontú ginearálta contrártha d’fhorálacha éigeantacha Chód an Dlí Eacnamaíoch. Is é an éifeacht a bheadh ag cineál éifeachtach na bhforálacha sin ná, fad is nach bhfuil conradh gníomhaireachta tráchtála críochnaithe, nár cheart do na gníomhairí tráchtála lena mbaineann glacadh le tréimhse fógra atá níos giorra ná an tréimhse a sholáthraítear sna forálacha sin, ná le slánaíocht dea-thola atá níos ísle ná mar a sholáthraítear iontu. Ní féidir leis an ngníomhaire tráchtála sin an chosaint a sholáthraítear dóibh sna forálacha sin a tharscaoileadh go dlisteanach, ná aontú le cosaint níos teoranta roimh dheireadh an chomhoibrithe. Ní thagann deireadh le conradh gníomhaireachta tráchtála ach amháin ar dháta dhul in éag na tréimhse fógra arna leagan síos ag an bpríomhghníomhaire agus ní trí fhoirceannadh an chonartha sin amháin.
21      Measann an chúirt sin gur léir ó chásdlí na Cúirte go bhfuil sé beartaithe le hAirteagail 17 agus 19 de Threoir 86/653 gníomhairí tráchtála a chosaint tar éis conradh a fhoirceannadh agus go bhfuil siad éigeantach. Measann an chúirt sin nach féidir an díospóid atá os a comhair a réiteach ach amháin trí fhreagra a thabhairt ar an gceist maidir leis an dáta a fhéadfar a mheas go bhfuil deireadh tagtha le conradh gníomhaireachta tráchtála, de réir bhrí Airteagal 15(2) agus Airteagal 19 de Threoir 86/653.
22      Sna himthosca sin, chinn an Hof van Cassatie (an Chúirt um Achomharc Deiridh) bac a chur ar na himeachtaí agus an cheist seo a leanas a tharchur chuig an gCúirt Bhreithiúnais:
‘An measfar conradh gníomhaireachta tráchtála a bheith foirceanta de réir bhrí Airteagal 15(2) agus [Airteagal] 19 de Threoir 86/653/CEE, tráth fhoirceannadh iarbhír an chonartha gníomhaireachta tráchtála, is é sin le rá, tar éis don tréimhse fógra dul in éag, nó tráth a bhfuil an gníomhaire tráchtála ar an eolas nó a bhféadfadh sé go réasúnta a bheith ar an eolas faoi fhoirceannadh an chonartha gníomhaireachta tráchtála?’
An cheist a tharchuirtear
23      Lena ceist, fiafraíonn an chúirt a rinne an tarchur, go bunúsach, an gá Airteagal 15(2) agus Airteagal 19 de Threoir 86/653 a léiriú sa chaoi nach dtagann deireadh le conradh gníomhaireachta tráchtála ar an dáta a thagann an gníomhaire tráchtála ar an eolas go réasúnta faoi fhoirceannadh an chonartha sin, nó ar an dáta a théann an tréimhse fógra in éag amháin.
24      Sonraítear in Airteagal 15(2) den Treoir sin an íostréimhse fógra a bhfuil foirceannadh conartha gníomhaireachta tráchtála arna thabhairt i gcrích ar feadh tréimhse éiginnte faoina réir. Le hAirteagal 19 den Treoir sin, cuirtear toirmeasc ar na páirtithe i gconradh den sórt sin maolú a dhéanamh, sula rachaidh sé in éag, ar fhorálacha Airteagail 17 agus 18 den Treoir sin chun dochair don ghníomhaire tráchtála. Mar sin féin, ní shainítear in Airteagal 15(2) ná in Airteagal 19 an dáta a bhfuil sé de shaoirse ag na páirtithe sin maolú ar chosaint éigeantach an ghníomhaire tráchtála.
25      Dá bhrí sin, is gá, chun raon feidhme na bhforálacha sin de dhlí an Aontais a chinneadh, ní hamháin foclaíocht na bhforálacha sin a chur san áireamh ach a gcomhthéacs agus a gcuspóirí a chur san áireamh freisin.
26      Ar an gcéad dul síos, maidir le cuspóirí Threoir 86/653, is léir ón dara agus ón tríú haithris den Treoir sin go bhféachann sí, inter alia, le gníomhairí tráchtála a chosaint ina gcaidreamh lena bpríomhghníomhairí (breithiúnais an 23 Márta 2006, Honyvem Informazioni Commerciali, C‑465/04, EU:C:2006:199, mír 19; an 26 Márta 2009, Semen, C‑348/07, EU:C:2009:195, mír 14, agus an 19 Aibreán 2018, CMR, C‑645/16, EU:C:2018:262, mír 33).
27      Is é is cuspóir d’Airteagail 17 go 19 den Treoir sin, go háirithe, an gníomhaire tráchtála a chosaint tar éis fhoirceannadh an chonartha. Tá an córas a bunaíodh chun na críche sin leis an Treoir sin éigeantach, arna dhearbhú, de réir Airteagal 19 de Threoir 86/653, nach bhféadfaidh na páirtithe maolú air chun dochair an ghníomhaire tráchtála roimh dhul in éag an chonartha (féach, chuige sin, breithiúnais an 9 Samhain 2000, Ingmar, C‑381/98, EU:C:2000:605, míreanna 21 agus 22; an 23 Márta 2006, Honyvem Informazioni Commerciali, C‑465/04, EU:C:2006:199, mír 22, agus an 19 Aibreán 2018, CMR, C‑645/16, EU:C:2018:262, mír 34).
28      A mhéid nach mór léiriú ar Airteagail 17 go 19 den Treoir sin a mheas i bhfianaise an chuspóra sin agus an chórais sin (breithiúnas an 23 Márta 2006, Honyvem Informazioni Commerciali, C‑465/04, EU:C:2006:199, mír 17), eisiatar aon léiriú ar na hAirteagail sin lena bhféadfaí dochar a dhéanamh don ghníomhaire tráchtála (féach, chuige sin, breithiúnais an 26 Márta 2009, Semen, C‑348/07, EU:C:2009:195, mír 21, agus an 19 Aibreán 2018, CMR, C‑645/16, EU:C:2018:262, mír 35). Dá bhrí sin, ní mór na hAirteagail sin a léiriú ar bhealach a chuireann le cosaint an ghníomhaire tráchtála (féach, chuige sin, breithiúnas an 7 Aibreán 2016, Marchon Germany, C‑315/14, EU:C:2016:211, mír 33).
29      Dá bhrí sin, leanann sé ó Airteagal 19 de Threoir 86/653 nach féidir maolú ar fhorálacha Airteagal 17 den Treoir sin a cheadú ach amháin má chuirtear as an áireamh, ex ante, go ndéanfaidh sé dochar don ghníomhaire tráchtála ag deireadh an chonartha (breithiúnas an 23 Márta 2006, Honyvem Informazioni Commerciali,
C‑465/04, EU:C:2006:199, mír 27).
30      Ar an dara dul síos, ba cheart a thabhairt faoi deara, go dtí dáta dhul in éag na tréimhse fógra a fhorchuirtear in Airteagal 15(1) agus (2) den Treoir sin, go bhfuil sé fós de cheangal ar an ngníomhaire tráchtála an conradh a chomhlíonadh agus go mbraitheann sé, i ndáil leis sin, ar chomhlíonadh oibleagáidí an phríomhghníomhaire mar a leagtar síos i gCaibidlí II agus III den Treoir sin, go háirithe maidir le luach saothair.
31      Dá bhrí sin, ní chuireann foirceannadh conartha gníomhaireachta deireadh le spleáchas eacnamaíoch an ghníomhaire tráchtála ar a phríomhghníomhaire agus, dá bhrí sin, leis an neamhionannas idir na páirtithe. Is tar éis fhoirceannadh iarbhír na n‑oibleagáidí a bhaineann go dlúth leis an gconradh sin, ag deireadh na tréimhse fógra, agus ina dhiaidh sin amháin, nach bhfuil an gníomhaire sin ag brath a thuilleadh ar an ioncam gairmiúil arna leithdháileadh ag an bpríomhghníomhaire a ndearna sé ionadaíocht air.
32      Thairis sin, ráthaítear le hAirteagal 17(2)(a) de Threoir 86/653 go ndeonófar slánaíocht don ghníomhaire tráchtála má tá, agus a mhéid atá, íocaíocht na slánaíochta sin cothrom, agus na himthosca go léir á gcur san áireamh, go háirithe an coimisiún a chailleann an gníomhaire tráchtála agus a eascraíonn as idirbhearta le custaiméirí nua a thug sé chuig an bpríomhghníomhaire nó chuig custaiméirí atá ann cheana a bhfuil méadú suntasach tagtha aige ar mhéid an ghnó leo.
33      Mar a thugann an Coimisiún Eorpach le fios ina bharúlacha i scríbhinn, ní féidir a chur as an áireamh go bhféadfaidh an príomhghníomhaire conradh gníomhaireachta a fhoirceannadh a luaithe a bheidh forbairt tagtha ar an gcaidreamh tráchtála idir é féin agus na custaiméirí arna dtabhairt isteach ag an ngníomhaire tráchtála lena mbaineann, chun teorainn a chur le méid na slánaíochta atá dlite. Go deimhin, dá luaithe a thiocfaidh deireadh leis an gconradh sin, is ea is ísle a bheidh méid na slánaíochta sin.
34      Ar an tríú dul síos, ba cheart a thabhairt faoi deara, i gcomhréir le hAirteagal 15(2) de Threoir 86/653, nach bhféadfaidh na páirtithe teacht ar chomhaontú maidir le tréimhsí fógra níos giorra ná na tréimhsí a leagtar síos san fhoráil sin, rud a léiríonn rún reachtóir an Aontais chun an gníomhaire tráchtála a chosaint le linn na tréimhse fógra.
35      Dá bhrí sin, dá measfaí go bhfuil deireadh tagtha le conradh gníomhaireachta arna fhoirceannadh i gcomhréir le hAirteagal 15 de Threoir 86/653, de réir bhrí Airteagal 19 den Treoir sin, ón dáta a thagann an gníomhaire tráchtála ar an eolas nó ar féidir leis teacht ar an eolas go réasúnta faoi fhoirceannadh an chonartha sin, dhéanfaí cosaint an ghníomhaire tráchtála sin i leith an phríomhghníomhaire a lagú, rud a bheadh contrártha leis na cuspóirí a shaothraítear leis an Treoir sin. Ós rud é nach n‑imíonn an gá atá leis an gcosaint sin ach ar dháta éaga na tréimhse fógra, is ar an dáta sin a thiocfaidh deireadh leis an gconradh gníomhaireachta.
36      I bhfianaise an mhéid sin roimhe seo, is é an freagra ar an gceist a tharchuirtear nach mór Airteagal 15(2) agus Airteagal 19 de Threoir 86/653 a léiriú sa chaoi nach dtagann deireadh le conradh gníomhaireachta tráchtála ar an dáta a thagann an gníomhaire tráchtála ar an eolas go réasúnta faoi fhoirceannadh an chonartha sin, ach ar an dáta a théann an tréimhse fógra in éag amháin.
Costais
37      Ós rud é, a mhéid a bhaineann leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Seachtú Dlísheomra) mar seo a leanas:
Maidir le hAirteagal 15(2) agus Airteagal 19 de Threoir 86/653/CEE ón gComhairle an 18 Nollaig 1986 maidir le comhordú dhlíthe na mBallstát a bhaineann le gníomhairí tráchtála féinfhostaithe,
ní mór léiriú a dhéanamh mar seo a leanas:
ní thagann deireadh le conradh gníomhaireachta tráchtála ar an dáta a thagann an gníomhaire tráchtála ar an eolas go réasúnta faoi fhoirceannadh an chonartha sin, ach ar an dáta a théann an tréimhse fógra in éag amháin.
Sínithe
*      Teanga an cháis: an Ollainnis.